Document ID: 32013D0025

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Νοεμβρίου 2012
για την έγκριση του τρίτου ενημερωμένου καταλόγου τόπων κοινοτικής σημασίας για τη μακαρονησιακή βιογεωγραφική περιοχή
[κοινοποιηθείσα υπό τον αριθμό C(2012) 8167]
(2013/25/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η μακαρονησιακή (της Νήσου των Μακάρων) βιογεωγραφική περιοχή, που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ, περιλαμβάνει τα αρχιπελάγη των Αζορών και της Μαδέρας (Πορτογαλία), καθώς και των Καναρίων νήσων (Ισπανία) στον Ατλαντικό ωκεανό, όπως προσδιορίζονται στον βιογεωγραφικό χάρτη που εγκρίθηκε στις 20 Απριλίου 2005 από την επιτροπή η οποία έχει συσταθεί βάσει του άρθρου 20 της εν λόγω οδηγίας, εφεξής «η επιτροπή ενδιαιτημάτων».
(2)
Είναι αναγκαίο, στο πλαίσιο της διαδικασίας που ξεκίνησε το 1995, να σημειωθεί περαιτέρω πρόοδος στην ουσιαστική συγκρότηση του δικτύου Natura 2000, το οποίο αποτελεί βασικό στοιχείο της προστασίας της βιοποικιλότητας στην Ευρωπαϊκή Ένωση.
(3)
Ο αρχικός και οι δύο πρώτοι ενημερωμένοι κατάλογοι των τόπων κοινοτικής σημασίας για τη μακαρονησιακή βιογεωγραφική περιοχή, κατά την έννοια της οδηγίας 92/43/ΕΟΚ, εγκρίθηκαν με τις αποφάσεις 2002/11/ΕΚ (2), 2008/95/ΕΚ (3) και 2009/1001/ΕΕ (4) της Επιτροπής. Βάσει του άρθρου 4 παράγραφος 4 και του άρθρου 6 παράγραφος 1 της οδηγίας 92/43/ΕΟΚ, το οικείο κράτος μέλος οφείλει να ορίσει τους τόπους που περιλαμβάνονται στον κατάλογο των τόπων κοινοτικής σημασίας για τη μακαρονησιακή βιογεωγραφική περιοχή ως ειδικές ζώνες διατήρησης το ταχύτερο δυνατόν και, το αργότερο, εντός έξι ετών, καθορίζοντας προτεραιότητες όσον αφορά τη διατήρηση, καθώς και τα απαραίτητα μέτρα διατήρησης.
(4)
Στο πλαίσιο της δυναμικής προσαρμογής του δικτύου Natura 2000, επανεξετάζονται οι κατάλογοι των τόπων κοινοτικής σημασίας. Είναι επομένως αναγκαία η ενημέρωση του καταλόγου των τόπων κοινοτικής σημασίας για τη μακαρονησιακή βιογεωγραφική περιοχή.
(5)
Από τη μια πλευρά, η ενημέρωση του καταλόγου των τόπων κοινοτικής σημασίας για τη μακαρονησιακή βιογεωγραφική περιοχή είναι αναγκαία για να συμπεριληφθούν οι επιπλέον τόποι που έχουν προταθεί μετά το 2010 από κράτη μέλη ως τόποι κοινοτικής σημασίας για τη μακαρονησιακή βιογεωγραφική περιοχή, κατά την έννοια του άρθρου 1 της οδηγίας 92/43/ΕΟΚ. Γι’ αυτούς τους επιπλέον τόπους, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται το συντομότερο δυνατόν και, το αργότερο, εντός έξι ετών από την έκδοση της παρούσας απόφασης.
(6)
Εξάλλου, η ενημέρωση του καταλόγου των τόπων κοινοτικής σημασίας για τη μακαρονησιακή βιογεωγραφική περιοχή είναι αναγκαία ώστε να ληφθούν υπόψη οι μεταβολές των σχετικών με τους τόπους πληροφοριών, τις οποίες ενδεχομένως υπέβαλαν τα κράτη μέλη μετά την έγκριση του αρχικού και των πρώτων δύο ενημερωμένων ενωσιακών καταλόγων. Υπό την έννοια αυτή, ο παρών ενημερωμένος κατάλογος των τόπων κοινοτικής σημασίας για τη μακαρονησιακή βιογεωγραφική περιοχή αποτελεί ενοποιημένη έκδοση του καταλόγου των τόπων κοινοτικής σημασίας για τη μακαρονησιακή βιογεωγραφική περιοχή. Θα πρέπει να τονιστεί ότι, για κάθε τόπο που περιλαμβάνεται στην παρούσα απόφαση, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται το συντομότερο δυνατό και, το αργότερο, εντός έξι ετών από την έγκριση του καταλόγου των τόπων κοινοτικής σημασίας στον οποίο ο τόπος συμπεριελήφθη για πρώτη φορά.
(7)
Για τη μακαρονησιακή βιογεωγραφική περιοχή, κατάλογοι προτεινόμενων τόπων κοινοτικής σημασίας, κατά την έννοια του άρθρου 1 της οδηγίας 92/43/ΕΟΚ, διαβιβάστηκαν στην Επιτροπή από τα ενδιαφερόμενα κράτη μέλη, σύμφωνα με το άρθρο 4 παράγραφος 1 της εν λόγω οδηγίας, μεταξύ Νοεμβρίου του 1997 και Οκτωβρίου του 2011.
(8)
Οι κατάλογοι των προτεινόμενων τόπων συνοδεύονταν από πληροφορίες για κάθε τόπο, υπό τη μορφή που καθορίστηκε με την απόφαση 97/266/ΕΚ της Επιτροπής, της 18ης Δεκεμβρίου 1996, όσον αφορά έντυπο πληροφοριών για τους προτεινόμενους τόπους Natura 2000 (5).
(9)
Οι πληροφορίες αυτές περιλαμβάνουν τον χάρτη του τόπου που διαβιβάστηκε από τα ενδιαφερόμενα κράτη μέλη, την ονομασία, τη θέση και την έκταση του τόπου, καθώς και τα δεδομένα που προκύπτουν από την εφαρμογή των κριτηρίων που καθορίζονται στο παράρτημα III της οδηγίας 92/43/ΕΟΚ.
(10)
Βάσει του σχεδίου καταλόγου που συνέταξε η Επιτροπή σε συμφωνία με έκαστο των άμεσα ενδιαφερόμενων κρατών μελών, στο οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή είδη προτεραιότητας, θα πρέπει να εγκριθεί ενημερωμένος κατάλογος επιλεγμένων τόπων κοινοτικής σημασίας για τη μακαρονησιακή βιογεωγραφική περιοχή.
(11)
Οι γνώσεις όσον αφορά την ύπαρξη και την κατανομή των τύπων φυσικών ενδιαιτημάτων και των ειδών εξελίσσονται συνεχώς, συνεπεία της εποπτείας που επιβάλλει το άρθρο 11 της οδηγίας 92/43/ΕΟΚ. Ως εκ τούτου, η αξιολόγηση και η επιλογή των τόπων σε επίπεδο ΕΕ πραγματοποιήθηκαν με βάση τις βέλτιστες διαθέσιμες επί του παρόντος πληροφορίες.
(12)
Ορισμένα κράτη μέλη δεν έχουν προτείνει επαρκή αριθμό τόπων ώστε να ικανοποιούνται οι απαιτήσεις της οδηγίας 92/43/ΕΟΚ για ορισμένους τύπους ενδιαιτημάτων και ορισμένα είδη. Γι’ αυτούς τους τύπους ενδιαιτημάτων και είδη δεν μπορεί επομένως να θεωρηθεί ότι το δίκτυο Natura 2000 έχει ολοκληρωθεί. Λαμβανομένων υπόψη των καθυστερήσεων στη λήψη των πληροφοριών και στην επίτευξη συμφωνιών με τα κράτη μέλη, είναι αναγκαίο να εγκριθεί ενημερωμένος κατάλογος τόπων, ο οποίος θα χρειαστεί να αναθεωρηθεί σύμφωνα με τις διατάξεις του άρθρου 4 της οδηγίας 92/43/ΕΟΚ.
(13)
Δεδομένου ότι παραμένουν ατελείς οι γνώσεις σχετικά με την ύπαρξη και την κατανομή ορισμένων από τους τύπους φυσικών ενδιαιτημάτων του παραρτήματος Ι και από τα είδη του παραρτήματος II της οδηγίας 92/43/ΕΟΚ, δεν θα πρέπει να διατυπωθούν συμπεράσματα για το κατά πόσον το δίκτυο Natura 2000 είναι πλήρες ή όχι. Ο κατάλογος θα πρέπει να αναθεωρηθεί, εφόσον κριθεί απαραίτητο, σύμφωνα με τις διατάξεις του άρθρου 4 της οδηγίας 92/43/ΕΟΚ.
(14)
Για λόγους σαφήνειας και διαφάνειας θα πρέπει να καταργηθεί η απόφαση 2009/1001/ΕΕ.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο τρίτος ενημερωμένος κατάλογος των τόπων κοινοτικής σημασίας για τη μακαρονησιακή βιογεωγραφική περιοχή, σύμφωνα με το άρθρο 4 παράγραφος 2 τρίτο εδάφιο της οδηγίας 92/43/ΕΟΚ παρατίθεται στο παράρτημα της παρούσας απόφασης.
Άρθρο 2
Η απόφαση 2009/1001/ΕΕ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 16 Νοεμβρίου 2012.

Labels: 18
20